**ТАНИЛЦУУЛГА**

“Төрийн албаны тухай хуульд нэмэлт, өөрчлөлт оруулах тухай” хуулийн төслийн тухай

Монгол Улсын Их Хурлаас Төрийн албаны тухай хуулийн шинэчилсэн найруулгын төслийг 2017 оны 12 дугаар сарын 07-ны өдөр баталж, 2019 оны 01 дүгээр сарын 01-ний өдрөөс эхлэн дагаж мөрдөхөөр тогтсон билээ.

Төрийн албаны тухай хуулийн шинэчилсэн найруулга батлагдаад дариу 3 жил 3 сар, хүчин төгөлдөр мөрдөгдөж эхлээд 2 жил 2 сарын хугацаа өнгөрсөн боловч төрийн албаны шинэтгэлийн дараагийн үе шатыг эхлүүлэх, төрийн албыг иргэдийн эрх ашигт илүү нийцсэн, мэргэшсэн, тогтвортой, хариуцлага, ёс зүйтэй, үр ашигтай тогтолцоонд шилжүүлэх чухал ач холбогдолтой хуулийн биелэлт туйлын хангалтгүй төрийн байгууллагын үйл ажиллагаа цалгардах, эзэнгүйдэх, төрийн албаны хууль зөрчигдөх нөхцөлд хүрсэн. Энэ нь Төрийн албаны зөвлөл нь хараат бус, бие даасан байгууллага гэдгээр Улсын Их Хурлын Төрийн байгуулалтын байнгын хороонд жилд нэг удаа танилцуулахаас өөрөөр үйл ажиллагааны гүйцэтгэлд нь хяналт тавьдаг, гарч буй алдаа дутагдлыг арилгуулах, мэргэжил, арга зүйн зөвлөгөө өгөх тогтолцоо хангалттай бус байгаатай шууд холбоотой юм.

Мөн Төрийн албаны тухай хуулийг шинэчлэн батлахдаа төрийн албаны төв байгууллагын үндсэн чиг үүрэгт үл хамаарах цөөнгүй бүрэн эрх, чиг үүргийг Төрийн албаны зөвлөлд өгсөн нь онол, практик болон олон улсын чиг хандлагад нийцэхгүй байна.

Монгол Улсын Төрийн албаны зөвлөлтэй төстэй, бие даасан, хараат бус байгууллага бүхий Канад, Шинэ Зеланд, Австрали, Сингапур зэрэг улсын туршлагыг үзэхэд хүний нөөцийн удирдлагыг Төрийн сангийн зөвлөл болон яамдын түвшинд шилжүүлсэн байх бөгөөд төрийн албаны төв байгууллага нь төрийн албан дахь мерит зарчмыг хангуулах, төрийн албыг улс төрөөс хараат бус, төвийг сахисан байлгах зэрэг цөөн тооны чиг үүрэг хэрэгжүүлдэг байна.

Түүнчлэн, төрийн жинхэнэ албаны ерөнхий шалгалтыг жилд нэг удаа зохион байгуулж байгаа нь төрийн жинхэнэ албан хаагчийн нөөцийг бүрдүүлж төрийн албаны сул орон тоо гарсан даруйд нөхөх, төрийн байгууллагын хэвийн, тасралтгүй үйл ажиллагааг хангах шаарлагад нийцэхгүй. Төрийн захиргааны ахлах түшмэлээс эхлэн тэргүүн түшмэлийн ангилалд хамаарах албан тушаалд томилогдох иргэнд төрийн алба болон төрийн захиргааны албанд ажилласан байх хугацаа тогтоосон нь төрийн захиргааны албанд шинэ менежмент, мэдлэг хандлага нэвтрэх, хөгжих нөхцөлийг хязгаарласан байна.

Иймд төрийн албаны төв байгууллагын хараат бус, бие даасан байдлыг алдагдуулахгүйгээр үйл ажиллагааг нь дэмжих, хяналт тавих тогтолцоог боловсронгуй болгох замаар төрийн албаны хөгжил, шинэтгэлийг бодитойгоор шуурхай хэрэгжүүлэх эрх зүйн орчныг бүрдүүлэх шаардлага, төрийн албаны хүний нөөцийн удирдлагыг гүйцэтгэх эрх мэдлийн байгууллага хэрэгжүүлж байгаа дэлхийн нийтийн чиг хандлагыг харгалзан Төрийн албаны тухай хуульд нэмэлт, өөрчлөлт оруулах тухай хуулийн төслийг боловсруулав.

Хуулийн төсөлд Төрийн албаны төв байгууллага нь Засгийн газрын дэргэдэх хараат бус, бие даасан байгууллага байх, Зөвлөлийн гишүүдийг Засгийн газраас 6 жилийн хугацаагаар, Зөвлөлийн даргыг Монгол Улсын Ерөнхий сайдын санал болгосноор Зөвлөлийн гишүүдийн дундаас 3 жилийн хугацаагаар томилох, эдгээр өөрчлөлттэй холбогдуулан Зөвлөлийн үйл ажиллагааны дүрэм, ажлын албаны бүтэц, орон тооны дээд хязгаарыг Засгийн газар тогтоох, Зөвлөлийн үйл ажиллагааны тайланг Засгийн газрын хуралдаанаар хэлэлцэх, Зөвлөлийн үйл ажиллагааны гүйцэтгэлд хяналт тавих, үүрэг, даалгавар өгөх, хэрэгжилтийг хангуулах, зөрчлийг арилгуулах, тэдэнд мэргэжил, арга зүйн зөвлөгөө өгөх бүрэн эрхийг Засгийн газарт олгох зохицуулалтыг тус тус тусгасан.

Мөн төрийн албаны хүний нөөцийн удирдлагын чиг үүргүүд Засгийн газарт байх талаар Монгол Улсын Засгийн газрын тухай хуульд заасан зохицуулалтад нийцүүлэн төрийн албаны төв байгууллагын үндсэн чиг үүрэгт үл хамаарах бүрэн эрх, үйл ажиллагааг хасаж, төрийн жинхэнэ албаны ерөнхий шалгалтыг улиралд нэгээс доошгүй удаа зохион байгуулж байх, уг шалгалтад тэнцсэн бөгөөд Дээд боловсролын санхүүжилт, суралцагчдын нийгмийн баталгааны тухай хуулийн 8.7-д заасан журмаар тодорхойлсон дэлхийн шилдэг их сургууль төгссөн иргэнд Төрийн албаны тухай хуульд заасан ажилласан жилийг тогтоосон тусгай шаардлага хамаарахгүй байх зохицуулалтыг тусгав.

Төрийн албаны тухай хуульд нэмэлт, өөрчлөлт оруулах тухай хуультай холбогдуулан төрийн албаны төв байгууллагатай холбоотой асуудлыг Засгийн газрын Хэрэг эрхлэх газрын даргад хариуцуулахаар Монгол Улсын Засгийн газрын тухай хуульд өөрчлөлт оруулах тухай, Улсын Их Хурлаас томилогдон ажиллаж байгаа Төрийн албаны зөвлөлийн гишүүдийн бүрэн эрх Засгийн газраас Төрийн албаны зөвлөлийн дарга, гишүүнийг шинээр томилсноор дуусгавар болж, үүрэгт ажлаас нь чөлөөлсөнд тооцох зохицуулалт бүхий Төрийн албаны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай, Авлигатай тэмцэх газраас хувийн ашиг сонирхол үүсэх эсэхээс бусад асуудлаар дүгнэлт, мэдэгдэл гаргахыг хориглохоор Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчөлөөс урьдчилан сэргийлэх тухай хуулийн төслийг боловсруулсан.

Төрийн албаны төв байгууллага нь Засгийн газрын дэргэдэх хараат бус, бие даасан байгууллага болох өөрчлөлттэй уялдуулан Төрийн албаны зөвлөлийн ажлын албаны бүтэц батлах, орон тооны дээд хязгаарыг тогтоох, Төрийн албаны зөвлөлийн үйл ажиллагааны дүрэм батлах эрхийг Засгийн газарт шилжүүлж байгаатай холбогдуулан Монгол Улсын Их Хурлаас баталсан холбогдох тогтоолуудыг хүчингүй болгох асуудлаар “Тогтоол хүчингүй болсонд тооцох тухай” тогтоолын төсөл боловсруулав.

ХУУЛЬ САНААЧЛАГЧИД